b"\n_START_ARTICLE_\nLia Manoliu\n_START_SECTION_\nBiografia\n_START_PARAGRAPH_\nVa n\xc3\xa9ixer el 25 d'abril de 1932 a la ciutat de Chi\xc5\x9fin\xc4\x83u, poblaci\xc3\xb3 situada en aquells moments al Regne de Romania per\xc3\xb2 que avui dia \xc3\xa9s la capital de Mold\xc3\xa0via. _NEWLINE_Mor\xc3\xad el 9 de gener de 1998 a la seva resid\xc3\xa8ncia de Bucarest (Romania) a conseq\xc3\xbc\xc3\xa8ncia d'un atac de cor despr\xc3\xa9s de caure en coma durant una operaci\xc3\xb3 per extreure-li un tumor al cervell una setmana anterior.\n_START_SECTION_\nCarrera esportiva\n_START_PARAGRAPH_\nVa participar, als 20 anys, als Jocs Ol\xc3\xadmpics d'estiu de 1952 realitzats a H\xc3\xa8lsinki (Finl\xc3\xa0ndia), on va aconseguir finalitzar en sisena posici\xc3\xb3 i guanyar aix\xc3\xad un diploma ol\xc3\xadmpic en la prova femenina de llan\xc3\xa7ament de disc, finalitzant posteriorment en novena posici\xc3\xb3 en els Jocs Ol\xc3\xadmpics d'estiu de 1956 realitzats a Melbourne (Austr\xc3\xa0lia). A la d\xc3\xa8cada del 1960 arribaren els seus \xc3\xa8xits, ja que en els Jocs Ol\xc3\xadmpics d'estiu de 1960 realitzats a Roma (It\xc3\xa0lia) aconsegu\xc3\xad guanyar la medalla de bronze, un metall que repet\xc3\xad en els Jocs Ol\xc3\xadmpics d'estiu de 1964 realitzats a T\xc3\xb2quio (Jap\xc3\xb3). En els Jocs Ol\xc3\xadmpics d'estiu de 1968 realitzats a Ciutat de M\xc3\xa8xic (M\xc3\xa8xic) aconsegu\xc3\xad guanyar la medalla d'or, establint un nou r\xc3\xa8cord ol\xc3\xadmpic amb un tir de 58.28 metres. En els Jocs Ol\xc3\xadmpics d'estiu de 1972 realitzats a Munic (Alemanya Occidental), els seus sisens Jocs, finalitz\xc3\xa0 en novena posici\xc3\xb3._NEWLINE_Particip\xc3\xa0 en dues edicions del Campionat d'Europa d'atletisme, si b\xc3\xa9 \xc3\xbanicament pogu\xc3\xa9 ser quarta i sisena els anys 1969 i 1954 respectivament."